贈仙山剛公新創香林
作者：王柏
朝代：宋

paragraphs: 佛說菩提泉，其性本澄澈。
人乃無蕪穢，誰能還瑩潔。
我觀浸碧泉，泓渟貯芳冽。
恰如老師心，風止雲跡滅。
憶昔著詩句，無乃太疎拙。
彈指二十年，相看頭已雪。
老師闢新軒，眼方頗虛徹。
得得穴山竇，一脈引幽絕。
清泚貫花徑，冷暖資衆啜。
一動一以靜，誰盈復誰竭。
水性本不殊，地勢差有別。
即此兩水間，盡是廣長舌。
學子來問話，當以無說說。
但見香林香，薰蒸千萬葉。